**LĒMUMS**

Liepājā

|  |  |
| --- | --- |
| 2024. gada 21. martā | Nr.92/3  (prot. Nr.3, 20.§) |

Par Liepājas valstspilsētas pašvaldības

iestāšanos Eiropas vietējo pašvaldību

asociācijā Energy Cities

Liepājas valstspilsētas pašvaldība (turpmāk – Pašvaldība) jau kopš 2012. gada ir pievienojusies starptautiskai iniciatīvai “Pilsētu mēru pakts” enerģētikas un klimata jomā, kā arī 2022. gadā apstiprināta kā viena no 100 Eiropas klimatneitrālajām un viedajām pilsētām līdz 2030. gadam. 2020. gadā 19. martā tika apstiprināts Liepājas pilsētas Ilgtspējīgas enerģētikas un klimata rīcības plāns 2020.-2030. gadam.

Eiropas vietējo pašvaldību asociācija *Energy Cities* (turpmāk – asociācija) ir Eiropas pilsētu tīkls, kas veltīts ilgtspējīgas enerģijas pārejas un klimata aizsardzības veicināšanai un viedpilsētu attīstībai. Asociācijas mērķis ir atbalstīt pilsētas to centienos samazināt oglekļa izmešus, veicināt atjaunojamo enerģiju izmantošanu un palielināt energoefektivitāti. Asociācijā darbojas vairāku simtu pašvaldību pārstāvji no 30 valstīm.

Ja Pašvaldība kļūtu par asociācijas dalībnieku, tās pārstāvji varētu piedalīties asociācijas gatavotajos projektos un mācībās, kā arī apmaiņas studiju vizītēs. Asociācijas biedri ir pieredzējuši sadarbības partneri par tādām tēmām, kā viedpilsēta, klimata neitralitāte, iedzīvotāju līdziesaiste un vide. Dalība asociācijā Pašvaldības pārstāvjiem nodrošinātu iespēju piedalīties asociācijas organizētās aktivitātēs, piesaistīt ekspertus pašvaldības jautājumu risināšanā, kā arī paust savu viedokli un veikt aktīvas darbības, lai kopīgiem spēkiem pārietu uz ilgtspējīgām enerģijas sistēmām un Eiropas Savienība līdz 2050. gadam kļūtu par klimatneitrālu.

Lai varētu īstenot visas iepriekš minētās darbības, Pašvaldībai ir jākļūst par asociācijas dalībnieku. Pašvaldības pārstāvju dalība asociācijā ilgtermiņā var veicināt pašvaldības administratīvās teritorijas attīstību kopumā. Bez dalības asociācijā Pašvaldībai nav iespējas piedalīties aktīvajos projektos, jo primārā kārtā aktivitātes tiek piedāvātas asociācijas biedriem, savukārt citas personas var pieteikties asociācijas piedāvātajām aktivitātēm, tikai tad, ja atsakās esošie asociācijas biedri. Līdz ar to secināms, ka nepastāv cita alternatīva vai līdzvērtīgs risinājums.

Pašvaldību likuma 10. panta pirmās daļas 9. punkts noteic domes kompetenci lemt par dalību biedrībās un nodibinājumos. Pašvaldību likuma 79. panta trešā daļa noteic, ka dome var lemt par pašvaldības dalību biedrībā, ja pašvaldības dalību biedrībā vai nodibinājumā paredz starptautiskie normatīvie akti, likums vai Ministru kabineta noteikumi vai pašvaldības dalība ir nepieciešama sabiedrības virzītas vietējās attīstības īstenošanai.

Pašvaldību likuma 78. panta trešā daļa noteic, ka pašvaldības un pašvaldību biedrības var sadarboties ar citu valstu pašvaldībām, to apvienībām un citām ārvalstu institūcijām, ja šāda sadarbība nav pretrunā ar normatīvajiem aktiem, starptautiskajām saistībām un atbilst vienotai valsts ārpolitikai. Pašvaldības pirms sadarbības uzsākšanas ar ārvalstu pašvaldībām, pašvaldību biedrībām un citām ārvalstu institūcijām konsultējas ar Ārlietu ministriju, ja to lūdz Ārlietu ministrija vienotas valsts ārpolitikas īstenošanai.

Ņemot vērā visu iepriekš minēto, lai Pašvaldība varētu pretendēt uz iespējām piedalīties kopīgu Eiropas projektu izstrādē un īstenošanā, lai piekļūtu plašākām finansējuma iespējām un nodrošinātu iespēju paust savu viedokli Eiropas Savienības līmenī, veicinot sistēmiskas pārmaiņas uz ilgtspējīgāku un viedu pilsētu, kā arī stiprinātu kopienas līdzdalību un inovācijas, pamatojoties uz Pašvaldību likuma 10. panta pirmās daļas 9. punktu un 78. panta trešo daļu un izskatot Liepājas valstspilsētas pašvaldības domes pastāvīgās Attīstības komitejas 2024. gada 14. marta lēmumu (sēdes protokols Nr.3), Liepājas valstspilsētas pašvaldības dome **nolemj:**

1. Uzdot Liepājas Centrālās administrācijas Informācijas tehnoloģiju daļai sagatavot pieteikumu par iestāšanos Eiropas vietējo pašvaldību asociācijā Energy Cities.

2. Liepājas valstspilsētas pašvaldības domes priekšsēdētājam Gunāram Ansiņam parakstīt biedra iestāšanās veidlapu.

3. Noteikt Liepājas Centrālās administrācijas Informācijas tehnoloģiju daļas IT pakalpojumu pārvaldības procesu vadītāju Lindu Alksni par koordinatori starp Energy Cities un Pašvaldības administrāciju.

4. Lēmums stājās spēkā dienā, kad saņemts Ārlietu ministrijas saskaņojums.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Domes priekšsēdētāja birojam, Izpilddirektora birojam, IT daļai, Attīstības pārvaldei, Ārlietu ministrijai | |